যুক্তরাষ্ট্রের সহায়তা ইউক্রেইনের ক্ষতি করবে, বাড়াবে মৃত্যু: ক্রেমলিন
যুক্তরাষ্ট্রে কংগ্রেসের প্রতিনিধি পরিষদে ইউক্রেইনের জন্য সামরিক সহায়তা প্যাকেজ অনুমোদন কেবল দেশটির আরও বেশি ক্ষতিই ডেকে আনবে এবং সেখানকার যুদ্ধে আরও প্রাণহানি ঘটবে বলে সতর্ক করেছে রাশিয়া।ক্রেমলিনের মুখপাত্র দিমিত্রি পেসকভ শনিবার বলেছেন, “এ সিদ্ধান্ত যুক্তরাষ্ট্রকে আরও ধনী করবে। ইউক্রেইনের জন্য আরও ধ্বংস ডেকে আনবে এবং আরও বেশি ইউক্রেইনীয়র মৃত্যু হবে।”দুই বছর আগে ইউক্রেইনে রাশিয়ার আগ্রাসন শুরুর পর থেকে সেখানে যুদ্ধ চলছে।ইউক্রেইনের পাশাপাশি ইসরায়েল ও তাইওয়ানের জন্য শনিবার মোট ৬ হাজার ১শ’ কোটি ডলারের সহায়তা প্রস্তাব পাস করেছে মার্কিন প্রতিনিধি পরিষদ। চূড়ান্ত অনুমোদনের জন্য এটি এখন সেনেটে উত্থাপন করা হবে। আগামী সপ্তাহে এটি সিনেটে পাস হলে তাতে সই করবেন প্রেসিডেন্ট বাইডেন।ক্রেমলিনের মুখপাত্র পেসকভ এও বলেন, যে আইনের বিধান ব্যবহার করে যুক্তরাষ্ট্র জব্দকৃত রুশ সম্পত্তি বাজেয়াপ্ত করবে এবং ইউক্রেইনে পুনর্গঠনের জন্য তা কাজে লাগাবে, সেই আইনই যুক্তরাষ্ট্রের ভাবমূর্তি নষ্ট করবে। রাশিয়া পাল্টা ব্যবস্থা নেবে বলে জানান তিনি। রাশিয়ার সাবেক প্রেসিডেন্ট দিমিত্রি মেদভেদেভ টেলিগ্রাম অ্যাপে লিখেছেন, ইউক্রেনইনের জন্য মার্কিন সহায়তা প্যাকেজ অনুমোদন প্রত্যাশিতই ছিল এবং এর ভিত্তি হল ‘রাশিয়াভীতি’। ওদিকে, মেদভেদেভ বলেন, “রক্তে ভেজা ৬ হাজার ১০০ কোটি ডলারের পরও আমরা অবশ্যই বিজয়ী হব। এ অর্থের বেশির ভাগই তাদের অতৃপ্ত সামরিক শিল্প কমপ্লেক্স গ্রাস করবে।”রাশিয়ার পররাষ্ট্রমন্ত্রণালয়ের মুখপাত্র মারিয়া জাখারোভা বলেছেন, “ইউক্রেইন, ইসরায়েল ও তাইওয়ানকে এ বিলে সহায়তা অনুমোদন করলে বিশ্বজুড়ে সংকট আরও গভীর হবে। কিইভ সরকারকে সামরিক সহায়তা দেওয়া মানে সন্ত্রাসী কার্যকলাপে সরাসরি পৃষ্ঠপোষকতা করা।”টেলিগ্রামে তিনি আরও বলেন, “তাইওয়ানকে সহায়তা দেওয়া মানে চীনের অভ্যন্তরীন বিষয়ে হস্তক্ষেপ। ইসরায়েলের ক্ষেত্রে এটি সরাসরি যুদ্ধের মাত্রা বাড়াবে এবং এ অঞ্চলে উত্তেজনা নজিরবিহীনভাবে বেড়ে যাবে।”

ইউক্রেইন, ইসরায়েল ও তাইওয়ানের জন্য শনিবার মোট ৬ হাজার ১শ’ কোটি ডলারের সহায়তা প্রস্তাব পাস করেছে মার্কিন প্রতিনিধি পরিষদ।